Toppen af Dansk Folkeparti retter nu et direkte angreb mod regeringen forud for de altafgørende udlændingeforhandlinger efter juleferien.

Partiets chefforhandler på området, Martin Henriksen, mener ligefrem, at regeringen har modarbejdet DF i det forløb, der før ferien udløste massiv krise i blå blok.

Martin Henriksen føler sig særligt svigtet af Liberal Alliance og de konservative.

Udlændingeordføreren hæfter sig ved, at de to partier tidligere har talt varmt for et asyl-stop. Men:

– Hvis de konservative og Liberal Alliance ønsker et asyl-stop, så burde de havde bakket op om Dansk Folkeparti i forhandlingerne, men det gjorde de ikke. Tværtimod har den samlede regering med Inger Støjberg i spidsen modarbejdet Dansk Folkepartis forslag om at droppe asyl for personer, der vandrer ind i Danmark fra eksempelvis Tyskland eller Sverige, siger Martin Henriksen til Ekstra Bladet.

Tulle beskylder Løkke for fifleri: Det var aftalt spil

Betændt

Det betændte forhold mellem regeringen og Dansk Folkeparti er gift for Lars Løkke Rasmussen (V).

Før juleferien måtte statsministeren kaste sig ud i en større redningsaktion, efter at DF var røget i totterne på Liberal Alliance.

DF-formand Kristian Thulesen Dahl var tosset over, at LA truede med ikke at stemme for finansloven, hvis der ikke var en skatteaftale på plads inden jul.

Det lykkedes Løkke at få LA til at trække deres trussel tilbage – men dermed er problemerne ikke ovre.

Livsvigtigt

I begyndelsen af det nye år skal regeringen igen forsøge at få DF med på en skatteaftale, som særligt er hjerteblod for LA.

Men Thulesen Dahl og co. vil kun give skattelettelser, hvis der ligeledes kommer massive udlændingestramninger.

Derfor er det livsvigtigt for regeringen at nå til enighed med DF under de kommende forhandlinger, hvor et asyl-stop bl.a. er på bordet.

Men ifølge Martin Henriksen har regeringen allerede gjort det svært for sig selv.

– De kommende forhandlinger kan vise sig at være noget af det vigtigste, Folketinget har forhandlet om i årtier, men det kræver, at vi tør tænke ud af boksen, ligesom det kræver, at andre partier dropper berøringsangsten og lytter til Dansk Folkeparti, siger DF’eren.

Naser Khader vil skam også have asyl-stop

Selv om DF brokker sig over de konservatives modvillighed, så ser den konservative udlændingeordfører, Naser Khader, gerne, at der gennemføres et asyl-stop.

Khader slår dog fast, at han ikke selv har deltaget i de hidtidige udlændingeforhandlinger – dermed ved han ikke, hvad den konservative partitop har sagt til DF. Men han forklarer gerne, hvad partiets politik er på området:

– Vores officielle politik, som både Søren Pape og jeg har været ude med, er, at vi skal have stoppet for spontane asylansøgere. Til gengæld skal vi tage imod kvoteflygtninge, så ved man, at det virkelig er folk, der har behov. Man henter hele familier, så der ikke er behov for familiesammenføringer bagefter. I dag kommer kun dem, der har pengene og forbindelserne.

– Så DF kan regne med jeres opbakning fra under de kommende forhandlinger til et asyl-stop?

– Jeg kan ikke kloge mig på forhandlingerne, for jeg er ikke med til dem. Men jeg kan referere vores officielle politik og det, vi arbejder i retning af.

– Jeg mener faktisk, at man politisk skal stoppe for de flygtninge, der kommer selv, og så lade os hente folk fra flygtningelejrene ind, som man gør i Australien. Det vil være det mest fair for flygtningene, og det vil være mest fair for Danmark, siger Naser Khader.

Det er ikke lykkedes at få en kommentar fra Liberal Alliance til angrebet fra Martin Henriksen.

Angreb på angreb

* Dansk Folkeparti har benyttet de seneste dage til at angribe Venstre-toppen på flere fronter. Her er et udpluk:

Kristian Thulesen Dahl er ikke imponeret over finansminister og Venstre-kronprins, Kristian Jensen:

– Det er klart, at hvis vi sidder over for en minister, som ikke har årelang erfaring med at arbejde tæt sammen med os, så kan det godt være, at tingene skal trækkes skarpere op, udtaler DF-bossen i Berlingske, og mere end antyder, at Kristian Jensens manglende erfaring har bidraget til krisen.

* DF's næstformand, Peter Skaarup, vil ikke finde sig i, at Lars Løkke Rasmussen har beskyldt Dansk Folkeparti for at have smidt udlændingestramninger på forhandlingsbordet efter partiets skuffende kommunalvalg i slutningen af november.

– Det har stået klart hele vejen – også før kommunalvalget – at tingene har hængt sammen for os, og vi har stillet spørgsmål flere gange, siger Peter Skaarup til Jyllands-Posten.

* Kristian Thulesen Dahl er ikke just enig i Lars Løkke Rasmussens udlægning af den seneste tids forhandlinger. Løkke har udtalt:

– Jeg har selv lagt afgørende vægt på, at vi blev færdige inden jul. Det har jeg egentlig også haft tillid til – også fordi vi forrige fredag forud for selve finanslovsaftalen opbyggede en fælles forståelse for, at vi kunne lave aftaler om skat, udlændinge og forsvar inden jul.

Kristian Thulesen Dahl forstår imidlertid ikke en brik af, hvor den 'forståelse' kommer fra:

– Jeg talte med Venstres ledelse den fredag i Statsministeriet. Jeg sagde, at der ikke var nogen garanti for, at vi kan finde hinanden før jul. Det sagde jeg både inden for døren og uden for døren. Vi kan jo ikke på et par timer i Statsministeriet få afklaret, hvad vi ikke har kunnet i ugevis i forhandlingslokalerne.